ຂປລ. ໄລຍະຜ່ານມາ ລັດຖະບານໄດ້ເອົາໃຈໃສ່ສ້າງຕ່ອງໂສ້ການຜະລິດ ຢ່າງກົມກຽວ ລະຫວ່າງວິສາຫະກິດຂະໜາດໃຫຍ່, ຂະໜາດນ້ອຍ ແລະ ຂະໜາດກາງ, ໂດຍສະເພາະໄດ້ສົ່ງເສີມທຸລະກິດຂະໜາດນ້ອຍ ແລະ ຂະໜາດກາງ ໃນຂະແໜງອຸດສາຫະກຳປຸງແຕ່ງ ແລະ ຫັດຖະກຳ, ການຄ້າ ແລະ ການບໍລິການເພື່ອປັບປຸງຄວາມສາມາດ ໃນການບໍລິຫານທຸລະກິດ, ເຕັກໂນໂລຊີການຜະລິດ, ຄຸນນະພາບ, ມາດຕະຖານຜະລິດຕະພັນ ແລະ ການບໍລິການທາງດ້ານນະວັດຕະກຳໃໝ່. ທັງເປັນການຍົກສູງຜະລິດຕະພາບຂອງການຜະລິດສິນຄ້າ, ດ້ານການຕະຫລາດ, ການພັດທະນາສິນຄ້າໃຫ້ມີມູນຄ່າເພີ່ມສູງຂຶ້ນ ຕາມກົນໄກຕະຫລາດ ແລະ ອື່ນໆ ໂດຍຜ່ານໂຄງການຕ່າງໆ ທີ່ເໝາະສົມ.
ແຜນພັດທະນາເສດຖະກິດ-ສັງຄົມ ປີ 2017 ລະບຸວ່າ: ລັດຖະບານໄດ້ສຳເລັດການສ້າງ ດຳລັດ ວ່າດ້ວຍການຈັດແບ່ງຂະໜາດ ວິສາຫະກິດນ້ອຍ ແລະ ກາງ ເພື່ອເປັນທິດທາງໃນການປັບປຸງ ແລະ ຂະຫຍາຍວິສາຫະກິດ, ພ້ອມສ້າງເງື່ອນໄຂໃຫ້ແກ່ SME ໄດ້ເຂົ້າເຖິງການບໍລິການດ້ວຍວິທີການສະໜັບສະໜູນ ການດຳເນີນງານຂອງ ວິສາຫະກິດຂະໜາດນ້ອຍ ແລະ ກາງ, ໂດຍສົມທົບກັບສະພາການຄ້າ. ນອກນັ້ນ, ຍັງໄດ້ຝຶກອົບຮົມໃຫ້ແກ່ເຄືອຂ່າຍຜູ້ສະໜອງບໍລິການ, ທັງໃຫ້ຄຳປຶກສາພາກທຸລະກິດ ກ່ຽວກັບອົງປະກອບ ທີ່ເລັ່ງໃສ່ການພັດທະນາ ແລະ ຄວາມພ້ອມໃນການເຊື່ອມໂຍງເຂົ້າສູ່ປະຊາຄົມເສດຖະກິດອາຊຽນ.
ປີຜ່ານມາ ລັດຖະບານ ໄດ້ສຳເລັດການຈັດຕັ້ງປະຕິບັດ ໂຄງການສົມທົບທຶນ ເພື່ອສົ່ງເສີມທຸລະກິດງົບປະມານ ທັງໝົດ 1.123.799 ໂດລາສະຫະລັດ, ໂດຍຜ່ານໂຄງການດັ່ງກ່າວ ມີຫົວໜ່ວຍທຸລະກິດທີ່ໄດ້ຮັບການອະນຸມັດທັງໝົດ 208 ຫົວໜ່ວຍ ແລະ ມີ 4 ປະເພດທຸລະກິດ ຄື: ຫົວໜ່ວຍທຸລະກິດ SME 164 ຫົວໜ່ວຍ, ຫົວໜ່ວຍທຸລະກິດຂະໜາດໃຫຍ່ 20 ຫົວໜ່ວຍ, ສະມາຄົມທຸລະກິດ 12 ສະມາຄົມ ແລະ ສະມາຊິກບໍລິສັດ ການພັດທະນາທຸລະກິດ 12 ບໍລິສັດ.
ໃນຂະນະດຽວກັນ ໄດ້ສຳເລັດການສຶກສາຄວາມເປັນໄປໄດ້ ໃນຫລາຍໂຄງການທີ່ຈະສະໜັບສະໜູນຫົວໜ່ວຍວິສາຫະກິດຂະໜາດນ້ອຍ, ກາງ ແລະ ທຸລະກິດຄອບຄົວ ເຊັ່ນ: ການສ້າງຕັ້ງໂຮງງານປະສົມປຸຍເຄມີ, ໂຄງການສົ່ງເສີມ ການເພີ່ມຜະລິດຕະພາບໂຮງສີເຂົ້າ ຜະລິດເປັນສິນຄ້າ, ການສຶກສາອົງປະກອບຕະຫລາດ ເພື່ອຊາວກະສິກອນ, ການສຶກສາຕະຫລາດຊື້-ຂາຍ ລ່ວງໜ້າສິນຄ້າກະສິກຳ, ໂຄງການສົ່ງເສີມການສົ່ງອອກສິນຄ້າໄປ ສປ ຈີນ ແລະ ໂຄງການອື່ນໆ. ຂ່າວ: ຣາຊະວົງ
ເນື້ອໃນ: ຂປລ